Ramaphosa sing ander deuntjie oor Bosasa-betaling | Maroela Media
Verskeie politieke partye het Vrydag teen pres. Cyril Ramaphosa uitgevaar nadat hy erken het 'n betaling deur die omstrede geriewebestuursmaatskappy Bosasa is wel gebruik om sy veldtog te finansier om ANC-president te word.
Dit volg nadat Ramaphosa verlede week tydens 'n vraag-en-antwoord-sessie in die nasionale vergadering beweer het 'n R500 000-betaling van Bosasa aan sy seun, Andile Ramaphosa, is vir konsultasiewerk wat Andile vir Bosasa gedoen het.
Ramaphosa het egter dié week in 'n skrywe aan speaker Baleka Mbete erken dit is nie die geval nie. Die president sê hy het dié vraag in die parlement onbedoeld verkeerd beantwoord en wil daarom nou die regstelling maak om enige verwarring op te klaar.
Die presidensie sê in 'n verklaring Ramaphosa se antwoord op 'n vraag oor dié betaling, wat deur DA-leier Mmusi Maimane gevra is, was gegrond op die inligting wat toe tot sy beskikking was rakende die sakeverhouding tussen Andile en African Global Operations (voorheen Bosasa).
"Die president het aan die speaker bevestig mnr. Andile Ramaphosa se maatskappy het 'n kontrak met African Global Operations vir die verskaffing van konsultasiedienste in verskeie Afrikalande behalwe Suid-Afrika. Suid-Afrika word met opset uitgesluit om 'n moontlike konflik van belange te voorkom," lui die verklaring.
Ramaphosa sê in sy brief aan die speaker hy het sedert die antwoordsessie in die parlement meer inligting bekom oor die betaling waarna Maimane verwys het en is ingelig dié betaling hou nie verband met Andile se kontrak met African Global Operations nie.
"Daar is aan my gesê die betaling waarna die leier van die opposisie verwys, is gemaak deur mnr. Gavin Watson in 'n trustrekening wat gebruik is om geld in te samel vir 'n veldtog om my kandidaatskap vir president van die ANC te finansier.
"Die skenking is sonder my medewete gedoen. Ek was nie bewus daarvan toe ek die vraag in die nasionale vergadering beantwoord het nie."
Maimane was egter nie beïndruk met Ramaphosa se regstelling van die feite nie. "Die president het dit duidelik gemaak: wat aanvanklik gelyk het soos 'n verdagte betaling aan sy seun, was inteendeel 'n verdagte betaling aan hom," het die DA-leier in 'n verklaring gesê.
"Die feit bly, hier moet 'n volledige ondersoek gedoen word oor die Ramaphosa-familie se verhouding met Bosasa. Hierdie ondersoek moet al die betalings dek wat enige lid van die Ramaphosa-familie van Bosasa en African Global Operations ontvang het, asook die sakeverhouding tussen Bosasa en die president se seun. Die president moet nou al die betalings erken wat hy, sy familie en sy veldtog van Bosasa af ontvang het," sê Maimane.
"Ons moet vasstel, het Ramaphosa die skenking aangevra? Word daar kontrakte aan Bosasa toegeken as terugbetaling vir hul ondersteuning aan die president en sy familie? Hierdie vrae kan net deur 'n volledige ondersoek na die saak beantwoord word."
Bantu Holomisa, leier van die UDM, het gesê Ramaphosa is die land 'n verduideliking verskuldig. Hy moet dus teruggaan parlement toe en verklaar wat gebeur het.
Black First Land First (BLF) het in 'n verklaring gesê dié organisasie sal 'n klag van korrupsie teen die Ramaphosa-familie aanhangig maak en het 'n beroep op Ramaphosa gedoen om uit te tree in die lig van die onthulling.
En toe kook sy warm water oor. Lol
Waaaatttt???? BFL wil die regte ding doen??? Duidelik is hulle met een voet in die Zuma kamp en een voet in die EFF kamp.
Hys uitgevang,net so skelm soos die res.
Nene het gevlieg…moes groet
Gigaba gevlieg….moes groet
Korrupsie in die ANC sal nooit ophou nie. Hulle is van nature korrup, maak nie saak wie die president is nie. En die BLF en EFF kan nie kommentaar lewer nie, hulle is almal in dieselfde bootjie.
Hy is te slapgat om mense in die oe te kyk en te erken. Doen dit op n stukkie papier..daarsy mnr president…so kom jou geraamtes uit!